
Narva Linnavalitsus võtab vastu protokollilise otsuse:

1. Taotleda Narva Linnavolikogult ”Narva Linnavalitsuse Linnavara- ja Majandusameti põhimääruse” kinnitamist vastavalt lisatud Narva Linnavolikogu määruse eelnõule ja seletuskirjale.

2. Volitada Narva Linnavalitsuse Linnavara- ja Majandusameti direktori kohusetäitjat Natalja Sibalova’t antud küsimuses ette kandma Narva Linnavolikogu istungil.

Narva Linnavalitsuse Linnavara- ja Majandusameti

põhimäärus

Määrus kehtestatakse kohaliku omavalitsuse korralduse seaduse § 22 lõike 1 punkti 34 ja Narva linna põhimääruse punkti 10.2.1. alusel tulenevalt Narva Linnavalitsuse Linnavara- ja Majandusameti struktuuri ja koosseisu muudatustest.

I. ÜLDSÄTTED

§ 1. Narva Linnavara- ja Majandusamet (edaspidi nimetatud Amet) on Narva Linnavalitsuse (edaspidi nimetatud Linnavalitsus) ametiasutus, mis täidab talle õigustloovate aktidega ja käesolevas põhimääruses sätestatud ülesandeid.

§ 2. Ameti ametlik nimi on Narva Linnavalitsuse Linnavara- ja Majandusamet.

§ 3. Ameti asukohaks on Peetri plats 3 Narva linn, postiindeks 20308.

§ 4. Ametil on oma rekvisiitidega kirjaplank, Narva linn vapikujutisega pitsat, oma eelarve, bilanss ja arvelduskontod. Ametit finantseeritakse Narva linna eelarvest.

§ 5. Ameti moodustab, korraldab ümber ja tegevuse lõpetab ning tema põhimääruse kinnitab ja teeb selles muudatusi Narva Linnavolikogu (edaspidi nimetatud Linnavolikogu) Linnavalitsuse ettepanekul.

§ 6. Ameti struktuuri ja teenistujate koosseisu ning palgamäärad kinnitab Linnavolikogu.

§ 7. Ameti bilansis oleva linnavara (edaspidi ka linnavara) valdamine, kasutamine ja käsutamine toimub Linnavolikogu poolt kehtestatud korras. Ameti bilansis olev vara on Narva linna omand.

§ 8. Amet juhindub oma tegevuses kehtivast seadusandlusest, Linnavolikogu otsustest ja määrustest, Linnavalitsuse määrustest ja korraldustest, linnapea ja Ameti direktori käskkirjadest ja käesolevast põhimäärusest.

§ 9. Ameti haldusalasse kuulub Narva linna arengukavas ning muudes õigusaktides sätestatu alusel linna elamumajanduse ja linnavaraga seonduva korraldamine ja tagamine.

§ 10. Ametil on õigus teha koostööd teiste omavalitsuste ja välisriikide omavalitsusüksuste vastavate struktuuriüksuste ja spetsialistidega.

§ 11. Ametil on õigus oma pädevuse piires sõlmida Narva linna nimel lepinguid füüsiliste ja juriidiliste isikutega.

§ 12. Ameti finants- ja majandustegevuse kontrolli teostab Narva Linnavalitsuse Rahandusamet, viies vähemalt üks kord kolme aasta jooksul läbi revisjoni.

II. AMETI PÕHIÜLESANDED

§ 13. Ameti põhiülesanneteks on:

1) Narva linna arengukava realiseerimine elamumajanduse ja linnavara osas;
2) linnavara valdamise, kasutamise, käsutamise ja omandamise (sh vara pärimine, ostmine, sundvõõrandamine, üürile võtmine, ostueesõiguse teostamine, peremehetu ehitise hõivamine) korraldamine ning linnavara säilimise tagamine;

3) munitsipaalomandis olevate ehitiste aluse maa munitsipaliseerimise korraldamine;

4) munitsipaalomandis olevale maale hoonestusõiguse seadmise korraldamine;

5) peremehetu ehitise hõivamise korraldamine;

6) Ameti bilansis oleva linnavara hooldustööde korraldamine;
7) Ametile pandud ülesannete täitmiseks linnavara registri pidamine;
8) Ameti pädevusse kuuluvas valdkonnas tegevuslubade ja muude lubade taotluste menetlemine;

9) Ameti tegevusega seotud erinevate kordade ja muude õigusaktide väljatöötamine;

10) Ameti tegevusega seotud rahastamis- ja muude projektide kirjutamine ja esitamine riigi- ja Euroopa Liidu fondidele;

11) muude Ametile pandud ülesannete ja kohustuste täitmine.

III AMETI STRUKTUUR

§ 14. Ameti struktuuri kuuluvad üks iseseisva bilansita osakond ja kaks teenistust:

(1) varade osakond:

1) elamuteenistus;

2) rendi- ja müügiteenistus;

IV AMETI STRUKTUURIÜKSUSTE ÜLESANDED

§ 15. Varade osakond

Varade osakonna haldusalaks on korraldada linnavara valdamist, kasutamist, käsutamist ja omandamist.

§ 16. Elamuteenistus
Elamuteenistuse ülesanneteks on:

1) osalemine varade osakonna kaudu elamuvaldkonda käsitlevate Linnavolikogu ja Linnavalitsuse õigusaktide väljatöötamises;

2) teenistuse ülesannete täitmiseks vajalike riigihangete ja konkursside korraldamine;

3) Narva linna omandis olevate eluruumide (edaspidi ka eluruumid) võõrandamise korraldamine vastavalt kehtivale korrale (sh eluruumide võõrandamise toimikute komplekteerimine ja pidamine);

4) osalemine eluruumide enampakkumise ettevalmistamises ja läbiviimises;

5) dokumentide ettevalmistamine eluruumide võõrandamise notariaalsete lepingute sõlmimiseks;

6) eluruumide võõrandamislepingute tingimuste täitmise järelevalve ja kontrolli teostamine;

7) koostöö korraldamine  munitsipaalelamufondi haldajaga;

8) võõrandamisele  mittekuuluvate eluruumide üle arvestuse pidamine;

9) võõrandatud (erastatud) eluruumide üle arvestuse pidamine;

10) korteriühistutega arveldamise korraldamine eluruumide osas;

11) osalemine eluasemekomisjoni töös;

12) linnavara objektide tehnilise hoolduse korraldamine (Ameti bilansis oleva linnavara kasutamise ja remondiga seotud tehniliste ja organisatsiooniliste küsimuste lahendamine; tuleohutuse ja tehniliste nõuete täitmise tagamine bilansis olevatel objektidel; avalduste vormistamine elektrivarustuse tehniliste tingimuste saamiseks, linnavara kommunikatsioonide piiristusaktide kooskõlastamine; linnavara jooksvaks korrashoiuks ja remondiks teostatud tööde aktide allkirjastamine; Ameti majandustegevuse kontroll ja vara inventariseerimise korraldamine);

13) Ameti bilansis olevale linnavarale projekteerimistingimuste, ehituslubade ja kasutuslubade taotlemine; 

14) osalemine Ameti eelarve väljatöötamises;

15) kodanike vastuvõtmine ja teavitamine ning konsulteerimine teenistuse tegevust puudutavates küsimustes;

16) muude teenistuse olemuse ja ülesannetega seotud küsimuste lahendamine.

§ 17. Rendi- ja müügiteenistus
Rendi- ja müügiteenistuse ülesanneteks on:

1) osalemine varade osakonna  kaudu  linnavara  valdamist, kasutamist, käsutamist ja omandamist,  maa   munitsipaliseerimist, munitsipaalmaale hoonestusõiguse seadmist ja vara peremehetuks tunnistamist puudutavate Linnavolikogu ja Linnavalitsuse õigusaktide väljatöötamises;

2) osalemine linnavara kasutusse andmise, linnavara võõrandamise, hoonestusõiguse seadmise avalike enampakkumiste ja eelläbirääkimistega pakkumiste ettevalmistamises ja läbiviimises;

3) dokumentide ettevalmistamine linnavara kasutus- ja võõrandamislepingute sõlmimiseks ja lõpetamiseks ning üüri- ning kommunaalvõlgade sissenõudmiseks kohtu korras ning läbi kohtutäiturite;

4) kontrolli teostamine hoonestusõiguse tasu, üüritasu ja kommunaalteenuste arvestuse õigsuse ja tasumise üle;

5) kontrolli teostamine kasutus- ja võõrandamislepingutega sätestatud projekteerimis- ja remonditööde tähtaegadest ja muudest lepingulistest kohustustest kinnipidamise ja täitmise üle;

6) kontrolli teostamine kasutus- ja võõrandamislepingutega sätestatud investeerimiskohustustest kinnipidamise ja täitmise üle;

7) võõrandatava vara koosseisu puudutavate andmete koostamine (inventariseerimisplaanid, projektdokumentatsioon, kommunikatsioonide asukohad, õiendid maa kohta jms);

8) osalemine linnavara vastuvõtmise ja üleandmise juures selle võõrandamise, kasutusse andmise või valdaja vahetuse korral ning linnavara üleandmise-vastuvõtmise aktide koostamine lepingute sõlmimise ja lõpetamise korral;

9) osalemine linnavara inventeerimises;

10) linnale tasuta üleantud vara hindamise korraldamine;

11) vara valitsemiseks mittevajalikuks tunnistamiseks ettepanekute tegemine;

12) linnavara mittekohaste kasutajate nimekirja pidamine;

13) peremehetu ehitise hõivamiseks vajalike toimingute tegemine;

14) pärandi vastuvõtmiseks vajalike toimingute tegemine;

15) rahvakapitali obligatsiooni arvestuskaartidest väljavõtete väljastamine nõudmisel;  

16) analüüsi ja aruannete koostamine linnavara puudutavates küsimustes ning sellest tulenevalt ettepanekute tegemine linnavara paremaks valdamiseks, kasutamiseks ja käsutamiseks;
17) koostöö korraldamine linna aiandus- ja korteriühistutega (sealhulgas toetuste eraldamise korraldamine) ning nende poolt esitatud taotluste menetlemine;
18) linnavara registri pidamine;
19) osalemine linnavarakomisjoni töös, sealhulgas protokollide koostamine;

20) osalemine Ameti eelarve väljatöötamises;

21) kodanike vastuvõtmine teenistuse tegevust puudutavates küsimustes;

22) muude teenistuse olemuse ja ülesannetega seotud küsimuste lahendamine.

V  AMETI JUHTIMINE

§ 18. Ameti direktor

(1) Ametit juhib direktor, kelle nimetab ametisse ja vabastab ametist Linnavalitsus linnapea ettepanekul. Ameti direktor allub Linnavalitsuse liikmete tööjaotuses toodud vastava valdkonna Linnavalitsuse liikmele.

(2) Põhimääruses sätestatud ülesannete täitmiseks Ameti direktor riigi ja Narva linna õigusaktidega sätestatud korras:

1) juhib Ameti tegevust ja vastutab Ametile pandud ülesannete täitmise eest;

2) annab oma pädevuse piires riigi ja Narva linna õigusaktide alusel ning nende täitmiseks käskkirju ning suulisi ja kirjalikke korraldusi ja kontrollib nende täitmist;

3) esitab Linnavalitsusele ettepanekuid Ameti struktuuri ja teenistujate koosseisu kohta;

4) otsustab Ametile eraldatud eelarveliste vahendite kasutamise ja tagab nende sihipärase kasutamise, vastutab selliste vahendite sihtotstarbelise ning täpse kasutamise eest ning tagab finantsdistsipliinist kinnipidamise;

5) nimetab ametisse ja vabastab ametist ametnikke ning sõlmib, muudab ja lõpetab töölepinguid abiteenistujatega; kohaldab nende suhtes ergutusi ja distsiplinaarkaristusi;

6) määrab kindlaks Ameti teenistujate ameti- ja tööülesanded, kohustused ja vastutuse, kinnitab ameti- ja tööjuhendid;

7) määrab Ametile kinnitatud palgafondi piires teenistujatele lisatasud, ergutused, preemiad ja toetused;

8) kinnitab Ameti teenistujate puhkuste ajakava, ameti- ja töölähetused, korraldab täienduskoolitust;

9) sõlmib linna õigusaktidega sätestatud korras lepinguid;

10) korraldab Ameti valitsemisel oleva linnavara valdamist, kasutamist, käsutamist ja omandamist Linnavolikogu ja Linnavalitsuse poolt kehtestatud korras;

11) koostab Ameti eelarve projekti;

12) annab Linnavalitsusele aru Ameti tegevusest;

13) rakendab abinõusid Ameti majandusliku ja tehnilise baasi arenguks, töötingimuste ajakohastamiseks ning teenistujate kvalifikatsiooni tõstmiseks;

14) esindab Ametit ilma täiendavate volitusteta suhetes füüsiliste ja juriidiliste isikutega;

15) esitab Linnavalitsuse istungile Ameti pädevusse kuuluvates küsimustes Linnavalitsuse ja Linnavolikogu eelnõusid;

16) moodustab Ameti pädevusse kuuluvate küsimuste lahendamiseks oma käskkirjaga komisjone ja töögruppe;

17) täidab muid ametikohaga seotud ülesandeid.

(3) Direktori äraolekul täidab direktori ülesandeid varade osakonna juhataja.
§ 19. Ameti osakonna ja teenistuse juhtimine

(1) Osakonda juhib osakonna juhataja, kelle määrab ametisse Ameti direktor oma käskkirjaga.

(2) Teenistust juhib teenistuse juhataja, kelle määrab teenistuse ametnike seast ametisse Ameti direktor oma käskkirjaga. Teenistuse juhatajaks määratud ametnikku ei vabastata oma ametiülesannete täitmisest ja selle eest reeglina täiendavat tasu ei maksta.

(3) Osakonna või teenistuse juhataja:

1) juhib osakonna või teenistuse tegevust ja vastutab neile pandud ülesannete korrektse ja tähtajalise täitmise eest;

2) vastutab osakonna või teenistuse kasutuses oleva vara säilimise eest;

3) tagab osakonna või teenistuse ülesannete täitmisel eelarveliste vahendite sihtotstarbelise ja läbipaistva kasutamise;

4) lahendab osakonna või teenistuse tegevusega seotud igapäevaseid probleeme; 

5) esitab Ameti direktorile ettepanekuid osakonna struktuuri ja teenistujate koosseisu muutmiseks;

6) teeb ettepanekuid teenistujate ergutamiseks või distsiplinaarkorras karistamiseks;

7) esitab Ameti direktorile aruandeid ja ülevaateid osakonna või teenistuse tegevusest.

(4) Osakonna või teenistuse juhataja täpsemad töökohustused, ülesanded ja vastutus ning nende asendamise kord sätestatakse ametijuhendis.

VI PÕHIMÄÄRUSE RAKENDAMINE

§ 20. Tunnistada kehtetuks Narva Linnavolikogu 28.04.2011. a määrus nr 5 ”Narva Linnavalitsuse Linnavara- ja Majandusameti põhimäärus”.

§ 21. Määrus jõustub seadusega sätestatud korras.
Aleksandr Jefimov
esimees

Seletuskiri

„Narva Linnavalitsuse Linnavara- ja Majandusameti

põhimääruse“ eelnõu juurde

Narva LvK 28.06.2012. a otsustega nr 94 Narva ametiasutuste struktuuri ja teenistujate koosseisu kinnitamine on tinginud muudatuste tegemise vajaduse Narva Linnavalitsuse Linnavara- ja Majandusameti (edaspidi - Ameti) põhimääruses. Sellest tulenevalt kaotatakse Ameti struktuuris kommunaalmajandusosakondosakond, varade osakonna ehitusteenistus ja raamatupidamisosakond, mille teenistujate koosseis läheb üle Narva Arhituktuuri ja Linnaplaneerimise Ameti ning Linna Arengu ja Ökonoomika Ameti Ameti alluvusse. Peale selle, väärteomenetlusteenistuse peaspetsialisti ülesanded lähevad üle Narva Linnakantselei juriidilise teenistuse alluvusse.
Võrreldes senise põhimäärusega sisulisi muudatusi varade osakonna töös ei toimu. Täpsustakse ja täiendatakse põhimääruse § 16 sätestatud osakonna põhiülesandeid ja nimelt Ameti bilansis oleva linnavara hooldamise osas. Samuti täiendatakse § 17 punktiga linnavara regitri pidamise osas.
Muudatustest tulenevalt ja selguse mõttes on otstarbekas vastu võtta põhimäärus uuel kujul tervikuna.

Põhimäärus vastab kehtivatele õigusele ja normtehnilistele nõuetele.

Põhimäärus jõustub seadusega sätestatud korras.
Jelena Skulatšova
Narva Linnavalitsuse 

Linnavara- ja Majandusameti Varade osakonna juhataja
direktori ülesannetes
